SA1207
Exported from Holy-Writings.com on 2026-06-19 - 1 clipping

雜阿含經 (一二〇七)

如是我聞。 一時佛住舍衞國祇樹給孤獨園。

時尸利沙遮羅比丘尼亦住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 今沙門瞿曇住舍衞國祇樹給孤獨園。 時尸利沙遮羅比丘尼亦住舍衞國王園比丘尼衆中。 晨朝著衣持鉢入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。 我當往彼爲作留難 化作年少容貎端正。往到尸利沙遮羅比丘尼所。 而作是言。 阿姨汝樂何等諸道。

比丘尼答言。 我都無所樂。

時魔波旬即説偈言 汝何所諮受 剃頭作沙門 身著袈裟衣 而作出家相 不樂於諸道 而守愚癡住

時尸利沙遮羅比丘尼作是念。 此何等人欲恐怖我。 爲人爲非人。爲姦狡人。 如是思惟已。即自知覺 惡魔波旬欲作嬈亂。

即説偈言 此法外諸道 諸見所纒縛 縛於諸見已 常隨魔自在 若生釋種家 禀無比大師 能伏諸魔怨 不爲彼所伏 清淨一切脱 道眼普觀察 一切智悉知 最勝離諸漏 彼則我大師 我唯樂彼法 我入彼法已 得遠離寂滅 離一切愛喜 捨一切闇冥 寂滅以作證 安住諸漏盡 已知汝惡魔 如是自滅去

時魔波旬作是念。 尸利沙遮羅比丘尼已知我心。 内懷憂慼即沒不現
-- SA1207 — Taisho Tipitaka (CC0-1.0)